มารดา แม่มณี ถึงลมจับโดนรวบคาปั๊ม (คลิป)
พันคดีแชร์พัน ล.ถอนกว่า 60 ล้าน เหลือ หมื่นเศษ ฝากขัง 3 ลูกสมุน,บุกรวบแม่ของ แม่มณี คาปั๊มน้ำมันกลางเมืองนครอุดรธานี หลังถูกจับเครียดขึ้นสมองความดันพุ่งต้องหามส่งโรงพยาบาลจนอาการดีขึ้น ตรวจสอบสมุดเงินฝากพบเงิน 60 กว่าล้านถูกถอนเกลี้ยงภายในวันเดียว พบเหยื่อที่นครพนมขายควายกว่า 30 ตัว บวกกับนำโฉนดไปจำนองนำเงินไปลงทุนแต่สูญหมด,ภายหลัง น.ส.วันทนีย์ หรือเดียร์ หรือแม่มณี ทิพย์ประเวช อายุ 30 ปี กับนายเมธี ชินภา อายุ 20 ปี สามีรุ่นน้องเจ้าของเท้าแชร์ ,แม่มณี, ลวงโลกและบริวาร ถูกจับกุมดำเนินคดี สภ.เมืองอุดรธานีพร้อมถูกอายัดทรัพย์มูลค่ากว่า 100 ล้านบาท โดย น.ส.วันทนีย์กับนายเมธีถูกคุมขังในเรือนจำกลางอุดรธานีแต่ยังมีบุคคลพัวพันคดีนี้อีกหลายคนนั้น,ต่อมาเมื่อเวลา 08.30 น. วันที่ 7 พ.ย. พล.ต.ต.นันทชาติ ศุภมงคล ผบก.ภ.จ.อุดรธานี พ.ต.อ.ศักดา เหมือนโพธิ์ พ.ต.อ.กริช ปัตลา รอง ผบก.ภ.จ.อุดรธานี พ.ต.อ.วิธ มุทธสินธ์ ผกก.สส.ภ.จ.อุดรธานี พร้อมกำลังนำหมายจับศาลจังหวัดอุดรธานี ที่ จ.269/2562 ลงวันที่ 6 พฤศจิกายน 2562 เข้าจับกุม น.ส.ธวัลรัตน์ ทิพย์ประเวช อายุ 47 ปี อยู่บ้านเลขที่ 651/407 หมู่ 1 ต.บ้านจั่น อ.เมืองอุดรธานี แม่ของ น.ส.วันทนีย์ ทิพย์ประเวช อายุ 30 ปี หรือแม่มณี เท้าแชร์ลวงโลกที่ถูกขังในเรือนจำกลางจังหวัดอุดรธานี โดย น.ส.ธวัลรัตน์ถูกตั้งข้อหา ร่วมกันฉ้อโกงประชาชน, ร่วมกัน กู้ยืมเงินอันเป็นการฉ้อโกงประชาชน จับกุมได้ที่ลานจอดรถปั๊มน้ำมันซัสโก้ ถนนอุดรดุษฎี เขตเทศบาล นครอุดรธานี,ผู้สื่อข่าวรายงานก่อนจับกุม พล.ต.ต.นันทชาติ ได้แสดงและอ่านหมายจับให้ผู้ต้องหาฟัง ระหว่างนั้น น.ส.ธวัลรัตน์ถึงกับมีสีหน้าตกใจ หน้าซีดแต่ยังกล่าวยืนยันว่าไม่ได้มีส่วนร่วมในการโกงครั้งนี้ เพราะลูกสาวมาบอกให้ไปเปิดบัญชีเท่านั้น บอกว่าจะเอาไปทำธุระ ยอมรับว่าสงสัยว่าลูกเอาเงินทองมากมายมาจากไหน แต่โดยพฤติกรรมแล้วตนไม่สามารถสอบถามหรือพูดอะไรกับลูกสาวได้,ผู้สื่อข่าวถามถึงการโอนเงินในช่วงเวลาที่ น.ส. วันทนีย์ถูกออกหมายจับ น.ส.ธวัลรัตน์น้ำตาคลอเบ้าบอกว่า ลูกสาวเป็นคนเอาโทรศัพท์ไปโอนเงินเอง พอพูดจบ น.ส.ธวัลรัตน์ถึงกับเป็นลมล้มพับ พล.ต.ต.นันทชาติต้องรีบเข้าประคองเพื่อไม่ให้ศีรษะกระแทกพื้น พร้อมสั่งให้เจ้าหน้าที่ตำรวจรีบนำส่งโรงพยาบาลเทศบาลนครอุดรธานีที่อยู่ใกล้ที่สุดเพื่อปฐมพยาบาลก่อนส่งตัวไปรักษาต่อที่โรงพยาบาลศูนย์อุดรธานี หลังการตรวจรักษา นพ.วิเชียร รุ่งนิติธรรม รองผู้อำนวยการโรงพยาบาลศูนย์อุดรธานี เปิดเผยว่า ก่อนหน้านี้ผู้ป่วยมีความดันสูงถึง 220 ทำให้แพทย์ต้องเร่งเข้าช่วยเหลือ โดยฉีดยานอนหลับเพื่อให้ได้พักผ่อนเพราะผู้ป่วยมีความเครียด ขณะนี้ความดันลดลง 180 ยังต้องอยู่ในห้องนอนรอเพื่อสังเกตอาการก่อน,ภายหลังอาการดีขึ้นเจ้าหน้าที่ได้คุมตัว น.ส.ธวัลรัตน์ไปสอบสวนที่ กก.สส.บก.ภ.จ.อุดรธานี โดยมี พล.ต.ต.ยรรยง เวชโอสถ รอง ผบช.ภ.4 ร่วมสอบปากคำและตรวจสอบหลักฐาน โดย พล.ต.ต.ยรรยง เปิดเผยว่า จากการตรวจสอบสมุดบัญชีของ น.ส.ธวัลรัตน์ มีเงินหมุนเวียนในบัญชีก่อนวันที่ 24 ต.ค.62 จำนวน 62 ล้านบาท และเบิกถอน 2 ครั้งเมื่อวันที่ 17 ต.ค.62 ครั้งแรกจำนวน 60 ล้านบาท และครั้งที่สอง 1.6 ล้านบาท ขณะนี้มียอดเงินคงเหลือในบัญชี 11,171 บาท นอกจากนี้ยังตามยึดรถโตโยต้ายาริส 1 คันกับเงินสด 6 แสนบาทที่ฝากไว้กับคนใกล้ชิด,ต่อมาบ่ายสองวันเดียวกัน พ.ต.ท.บำรุง แนบ-ชิดชัย รอง ผกก. (สอบสวน) สภ.เมืองอุดรธานี นำตัวนายปิยะ คีรีสุวรรณกุล อายุ 23 ปี น.ส.พรสวรรค์ ภูอินอ้อย อายุ 19 ปี และ น.ส.สุพรรณี นิกรกุล อายุ 22 ปี คนสนิทและผู้ทำธุรกรรมการเงินแทนแม่มณี ไปฝากขังศาลโดยคัดค้านการประกันตัวก่อนส่งขังเรือนจำกลางจังหวัดอุดรธานี และที่ สภ.เมืองนครพนม นางเอ (นามสมมติ) อายุ 29 ปี กับ น.ส.บี (นามสมมติ) อายุ 30 ปี สองเหยื่อแชร์แม่มณี เข้าแจ้ง ร.ต.อ.พยุง ศรีโฮง รอง สว. (สอบสวน) สภ. เมืองนครพนม ดำเนินคดีกับแม่มณี โดยทั้งสองถูกโกงเงินไปรวมกว่า 6 ล้านบาท โดยเฉพาะ น.ส.เอ ขายควายกว่า 30 ตัวไปลงทุนบวกกับนำโฉนดที่ดินไปจำนำเพื่อนำเงินไปลงทุนแต่สูญเสียหมด,วันเดียวกัน นายสมศักดิ์ เทพสุทิน รมว.ยุติธรรม เปิดเผยถึงคดีแชร์แม่มณีว่า ขณะนี้มีผู้เสียหายจากการลงทุนแชร์แม่มณีแล้ว 4,545 ราย รวมมูลค่าความเสียหายประมาณ 1,419 ล้านบาท ได้สั่งการให้ดีเอสไอดำเนินคดีตามขั้นตอนแล้ว ขณะที่นายปิยะศิริ วัฒนวรางกูร ผอ.กองคดีธุรกิจการเงินนอกระบบ กรมสอบสวนคดีพิเศษ (ดีเอสไอ) เผยว่า เมื่อวันที่ 6 พ.ย. หลังดีเอสไอได้ประกาศให้ผู้เสียหายคดีแชร์แม่มณีทั่วประเทศเข้าไปให้ปากคำ 11 ศูนย์ดีเอสไอทั่วประเทศ เริ่มมีผู้เสียหายเข้าให้ปากคำแล้ว ทั้งนี้ ผู้เสียหายจะต้องเตรียมเอกสารหลักฐานทั้งหมดให้พร้อม เช่น สำเนาบัตรประชาชน สเตตเมนต์หรือแคปการสนทนาในกลุ่มแอปพลิเคชันไลน์ต่างๆ เพื่อให้ทราบว่ามีการลงทุนจริงและลงทุนไปเท่าไหร่และรอการรับมอบสำนวนคดีแชร์แม่มณีจากสำนักงานตำรวจแห่งชาติช่วงวันที่ 15-18 พ.ย.นี้
บุกรวบแม่ของ แม่มณี คาปั๊มน้ำมันกลางเมืองนครอุดรธานี หลังถูกจับเครียดขึ้นสมองความดันพุ่งต้องหามส่งโรงพยาบาลจนอาการดีขึ้น
แชร์แม่มณี,อุดรธานี,อายัดทรัพย์,แม่มณี,วันทนีย์ ทิพย์ประเวช,ลูกสมุน,ข่าวหน้า1,ข่าวทั่วไป